ROZHODNUTIE KOMISIE
z 23. marca 2007
o uverejnení odkazu na normu EN 71-1:2005 Bezpečnosť hračiek - časť 1: mechanické a fyzikálne vlastnosti, pokiaľ ide o technické požiadavky na hračky pologuľovitého tvaru podľa smernice Rady 88/378/EHS o bezpečnosti hračiek
[oznámené pod číslom K(2007) 1256]
(Text s významom pre EHP)
(2007/184/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 88/378/EHS z 3. mája 1988 o aproximácii právnych predpisov členských štátov týkajúcich sa bezpečnosti hračiek (1), a najmä na druhý pododsek jej článku 6 ods. 1,
so zreteľom na stanovisko stáleho výboru zriadeného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov a o službách informačnej spoločnosti (2), zmenenej a doplnenej smernicou 98/48/ES (Výbor pre normy a technické predpisy),
keďže:
(1)
V článku 2 smernice 88/378/EHS sa stanovuje, že hračky možno uvádzať na trh len vtedy, ak pri používaní určeným alebo predpokladaným spôsobom pri zohľadnení bežného správania detí neohrozujú bezpečnosť a/alebo zdravie používateľov alebo iných osôb.
(2)
Ak hračky spĺňajú vnútroštátne normy, ktoré sa na ne uplatňujú a ktorými sa transponujú harmonizované normy, ktorých referenčné čísla boli uverejnené v Úradnom vestníku Európskych spoločenstiev, v súlade s článkom 5 ods. 1 druhým pododsekom smernice 88/378/EHS sa predpokladá, že spĺňajú základné bezpečnostné požiadavky uvedené v článku 3 tejto smernice.
(3)
V súlade s článkom 5 ods. 1 druhým pododsekom smernice 88/378/EHS sa od členských štátov vyžaduje, aby uverejňovali referenčné čísla vnútroštátnych noriem, ktorými sa transponujú harmonizované normy, ktorých referenčné čísla boli uverejnené v Úradnom vestníku Európskych spoločenstiev.
(4)
Na základe splnomocnenia Komisie Európsky výbor pre normalizáciu (CEN) vypracoval a prijal 15. júla 1998 harmonizovanú normu EN 71-1:1998 Bezpečnosť hračiek - časť 1: mechanické a fyzikálne vlastnosti, ktorej referenčné čísla boli prvýkrát uverejnené v Úradnom vestníku Európskych spoločenstiev28. júla 1999 (3).
(5)
Dňa 16. septembra 2004 Európsky výbor pre normalizáciu prijal zmenu a doplnenie 10 harmonizovanej normy EN 71-1:1998 Bezpečnosť hračiek - časť 1: mechanické a fyzikálne vlastnosti. Referenčné čísla tejto zmeny a doplnenia boli prvýkrát uverejnené v Úradnom vestníku Európskej únie2. augusta 2005 (4).
(6)
Dňa 19. septembra 2005 Európsky výbor pre normalizáciu prijal normu EN 71-1:2005 Bezpečnosť hračiek - časť 1: mechanické a fyzikálne vlastnosti, ktorá je konsolidovanou verziou harmonizovanej normy EN 71-1:1998 a jej 11 zmien a doplnení. Zmena a doplnenie 10 je súčasťou normy EN 71-1:2005.
(7)
Zámerom zmeny a doplnenia 10 je riešenie rizík udusenia, ktoré predstavujú hračky v tvare pohárika, misky alebo polovajíčka s takmer okrúhlym, oválnym alebo podlhovastým otvorom, ktoré si môžu malé deti pri hre umiestniť na tvár, pričom dôjde k prisatiu. Z pôsobnosti zmeny a doplnenia sa vylučujú hračky určené na pitie, napr. šálky čajovej súpravy.
(8)
V súlade s článkom 6 ods. 1 smernice 88/378/EHS vzniesli francúzske orgány formálnu námietku v súvislosti s požiadavkami na hračky pologuľovitého tvaru, predovšetkým pokiaľ ide o výnimku pre hračky určené na pitie, ktorá je stanovená v norme EN 71-1:2005.
(9)
Francúzske orgány tvrdia, že zámerom technických požiadaviek stanovených v harmonizovanej norme o hračkách pologuľovitého tvaru je riešenie rizík udusenia, ktoré predstavujú určité tvary hračiek, ktoré možno umiestniť cez nos a ústa dieťaťa, čím sa hračka prisaje. Medzi tieto výrobky patria hračky určené na pitie. Sú to tieto hračky, ktoré si deti s najväčšou pravdepodobnosťou umiestnia pri hre na ústa a predstierajú pitie. V dôsledku toho francúzske orgány tvrdia, že požiadavky na hračky pologuľovitého tvaru uvedené v harmonizovanej norme EN 71-1:2005 by sa mali vzťahovať na hračky určené na pitie.
(10)
Podľa Európskeho výboru pre normalizáciu (CEN) boli nehody u dojčiat dôvodom pre normalizáciu hračiek pologuľovitého tvaru, s ktorými sa takéto deti hrali v samoobslužných reštauráciách. Práca spočívala v komplexnom prešetrovaní, ktoré sa vykonalo s cieľom nájsť kritickú veľkosť a tvary predmetov, na ktoré sa má normalizácia vzťahovať v súvislosti s ochranou detí. Pokiaľ ide o predmety určené na pitie, napr. šálky čajovej súpravy, CEN dospela k záveru, že v súvislosti s týmito hračkami ani so skutočnými šálkami na pitie neboli zaznamenané žiadne nehody. Na základe týchto prešetrovaní CEN rozhodla, že neexistuje dôvod na rozšírenie normalizácie na tento osobitý typ hračiek.
(11)
Na žiadosť Komisie odborníci členských štátov v oblasti bezpečnosti hračiek informovali Komisiu o nehodách, ktoré podobné hračky spôsobili. Nehody sú uvedené v správe uverejnenej v časopise Pediatrics z januára 2003, zv. 111, č. 1. Podľa tejto správy bolo zaznamenaných 17 nehôd. Vo všetkých prešetrovaných prípadoch polotvrdé predmety silne priľnuli k tváram detí. Zo 17 prípadov šlo v 13 prípadoch o hračky. Tieto nehody sa týkali detí vo veku 4 až 36 mesiacov.
(12)
Okrem toho bola Komisia informovaná o jednom prípade bez smrteľných následkov v Spojených štátoch amerických, ktorý zaznamenal Výbor Spojených štátov amerických pre bezpečnosť spotrebiteľských výrobkov 27. októbra 2000. Dvaapolročné dieťa sa našlo s pevnou umelohmotnou šálkou prisatou k ústam a nosu. Táto hračka bola súčasťou čajovej súpravy na hranie.
(13)
Na základe informácií, ktoré predložili francúzske orgány, iné vnútroštátne orgány a Výbor pre normy a technické predpisy, sa dospelo k názoru, že hračky určené na pitie môžu predstavovať riziko udusenia. So zreteľom na skutočnosť, že na tieto hračky sa nevzťahuje uvedená norma, v súlade s článkom 5 ods. 2 smernice 88/378/ES členské štáty predpokladajú, že uvedené hračky spĺňajú základné bezpečnostné požiadavky iba v prípade, ak majú osvedčenie o typovej skúške ES, ktoré vydal notifikovaný orgán,
PRIJALA TOTO ROZHODNUTIE:
Článok 1
Hračky v tvare pohárika, misky alebo polovajíčka s takmer okrúhlym, oválnym alebo podlhovastým otvorom, ktoré sú určené na pitie, sa vylučujú z pôsobnosti normy EN 71-1:2005. Môžu však predstavovať rovnaké riziko udusenia ako hračky, na ktoré sa táto norma vzťahuje. V dôsledku toho Komisia splnomocní Európsku organizáciu pre normalizáciu, aby predmetnú normu preskúmala.
Článok 2
Uverejnenie odkazu na normu EN 71-1:2005 Bezpečnosť hračiek - časť 1: mechanické a fyzikálne vlastnosti v Úradnom vestníku Európskej únie bude doplnené o toto dodatočné upozornenie:
„Hračky v tvare pohárika, misky alebo polvajíčka s takmer okrúhlym, oválnym alebo podlhovastým otvorom, ktoré sú určené na pitie, napr. čajové súpravy na hranie, môžu predstavovať riziko pre zdravie detí. Na tieto hračky sa norma nevzťahuje, a preto tieto výrobky musia mať osvedčenie o typovej skúške ES a súlad so schváleným modelom musí byť osvedčený umiestnením označenia CE“.
Článok 3
O rovnaké upozornenie, ako je stanovené v článku 2 tohto rozhodnutia, bude doplnený odkaz na vnútroštátnu normu, ktorou sa transponuje norma EN 71-1:2005 Bezpečnosť hračiek - časť 1: mechanické a fyzikálne vlastnosti, ktorý majú členské štáty uverejňovať v súlade s článkom 5 ods. 1 druhým pododsekom smernice 88/378/EHS.
Článok 4
Toto rozhodnutie je určené členským štátom.
V Bruseli 23. marca 2007